Document ID: 32005R1041

KOMMISSIONENS FORORDNING (EF) Nr. 1041/2005
af 29. juni 2005
om ændring af forordning (EF) nr. 2868/95 om gennemførelsesbestemmelser til Rådets forordning (EF) nr. 40/94 om EF-varemærker
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 40/94 af 20. december 1993 om EF-varemærker (1), særlig artikel 157, og
ud fra følgende betragtninger:
(1)
I henhold til forordning (EF) nr. 40/94 er det nødvendigt at vedtage tekniske foranstaltninger til gennemførelse af bestemmelserne om standardblanketter til søgningsrapporterne, deling af ansøgningen og registreringen, tilbagekaldelse eller ophævelse, fuldmagt og afgørelser truffet af et enkelt medlem af indsigelses- eller annullationsafdelingen.
(2)
Efter den 10. marts 2008 vil søgningsordningen fortsat være obligatorisk for EF-varemærker, men den bør være frivillig, mod betaling af et gebyr, for søgning i varemærkeregistrene i de medlemsstater, der har meddelt, at de har besluttet at foretage en søgning. For at forbedre kvaliteten af søgningsrapporterne og gøre dem mere ensartede er der udarbejdet en standardblanket med de vigtigste elementer i søgningsrapporterne.
(3)
Erklæringen om deling og registrering skal være i overensstemmelse med bestemmelserne i denne forordning. Hvis Kontoret for Harmonisering i det Indre Marked (»Kontoret«) ex officio tilbagekalder en afgørelse eller ophæver en indførelse i registret efter den nye bestemmelse, skal dette ske i overensstemmelse med den særlige procedure i denne forordning. Det angives, i hvilke tilfælde en beføjelse undtagelsesvist er obligatorisk. Der opstilles en liste over enkle sager, hvor der kan træffes afgørelse af et enkelt medlem af indsigelses- eller annullationsafdelingen.
(4)
De gældende regler bør desuden ændres for at forbedre eller præcisere registreringsproceduren. Derudover bør visse proceduremæssige aspekter ændres uden at ændre hovedindholdet i ordningen.
(5)
For at tage hensyn til de særlige forhold og muligheder, der er forbundet med den elektroniske indgivelsesprocedure, ændres følgende bestemmelser: regel 1, stk. 1, litra c), regel 3, stk. 2, regel 61, regel 72, stk. 4, regel 79, regel 82 og regel 89, stk. 1 og 2.
(6)
Den elektroniske indgivelse og bekendtgørelse af EF-varemærkeansøgninger skal gøre det lettere at ansøge om varemærker i almindelighed og navnlig gøre det enklere at ansøge om varemærker, der består af farver i sig selv eller lyd, ved brug af en gengivelse af mærket, som er klar og præcis, kan stå alene og er let tilgængelig, forståelig, bestandig og objektiv. De tekniske betingelser, særlig dataformaterne til lydfiler, bør fastsættes af Kontorets præsident. Varemærker, der består af lyd, og som indgives elektronisk, kan ledsages af en elektronisk lydfil, som kan indsættes i den elektroniske bekendtgørelse af EF-varemærkeansøgninger for at lette offentlighedens adgang til selve lyden.
(7)
Bestemmelserne om indsigelsesproceduren bør omarbejdes fuldstændigt for at angive kravene om antagelighed, klart at fastlægge de retlige konsekvenser af mangler og at indordne bestemmelserne efter den kronologiske rækkefølge, sagsbehandlingen udføres i.
(8)
På basis af den nye kompetence, som Kontoret er blevet tillagt med hensyn til at undersøge, om en begæring om overgang kan imødekommes, kan der gives delvis afslag på en begæring om overgang i den forstand, at overgang imødekommes for nogle medlemsstater, men ikke for andre. Desuden bør der tilføjes visse kriterier til at undersøge absolutte hindringer med hensyn til en medlemsstats sprog.
(9)
For så vidt angår de omkostninger, den tabende part skal udrede i indsigelses- og annullationssager, bør der fastsættes en grænse for, hvor store omkostninger til repræsentation der kan godtgøres, men de nuværende maksimumsbeløb bør hæves lidt i betragtning af, at der er gået lang tid, siden gennemførelsesforordningen blev vedtaget. Indkaldes der vidner eller sagkyndige til at give møde, bør der ikke være nogen sådan maksimumssats, men de omkostninger, der kan godtgøres, bør svare til de faktiske beløb, som de pågældende vidner og sagkyndige kan gøre krav på.
(10)
Kommissionens forordning (EF) nr. 2868/95 (2) bør derfor ændres i overensstemmelse hermed.
(11)
De i denne forordning fastsatte foranstaltninger er i overensstemmelse med udtalelse fra Udvalget vedrørende Gebyrer, Gennemførelsesbestemmelser og Sagsbehandling for Appelkamrene ved Kontoret for Harmonisering i det Indre Marked (Varemærker og Design) -
UDSTEDT FØLGENDE FORORDNING:
Artikel 1
I artikel 1 i forordning (EF) nr. 2868/95 foretages følgende ændringer:
1)
Regel 1, stk. 1, ændres således:
a)
Litra b) affattes således:
»b)
ansøgerens navn, adresse, nationalitet og den stat, i hvilken han har bopæl, hovedsæde eller et forretningssted. For fysiske personer angives efternavn og fornavn(e). For juridiske personer og andre retlige enheder som defineret i forordningens artikel 3 angives den officielle betegnelse, herunder enhedens retlige form, der kan forkortes, hvis dette er sædvanligt. Eventuelt angives telefonnumre, telefaxnumre, elektroniske postadresser og andre oplysninger og numre til brug ved telekommunikation, hvor ansøgeren accepterer at modtage meddelelser. For hver ansøger angives helst kun én adresse. Angives der flere adresser, tages kun den førstnævnte adresse i betragtning, medmindre ansøgeren betegner en af adresserne som postadresse«.
b)
I litra c) indsættes in fine:
», eller en henvisning til fortegnelsen over varerne og tjenesteydelserne i en tidligere EF-varemærkeansøgning«.
c)
Litra k) affattes således:
»k)
ansøgerens eller dennes repræsentants underskrift, jf. regel 79«.
d)
Litra l) indsættes:
»l)
i givet fald anmodningen om en søgningsrapport som omhandlet i forordningens artikel 39, stk. 2.«
2)
Regel 3 ændres således:
a)
Stk. 2 affattes således:
»2.
I andre tilfælde end de i stk. 1 nævnte, og medmindre ansøgningen indgives elektronisk, gengives varemærket adskilt fra ansøgningens tekstblad på et særligt ark. Arket med varemærkegengivelsen må ikke være større end format DIN A4 (29,7 cm højt, 21 cm bredt) og den for gengivelsen benyttede flade (klumme) ikke større end 26,2 cm × 17 cm. Der skal være en margen på mindst 2,5 cm ved venstre sidekant. Varemærkets rigtige stilling angives ved tilføjelse af ordet »op« på hver gengivelse, såfremt den ikke fremgår af sig selv. Gengivelsen af varemærket skal være af en kvalitet, som giver mulighed for formindskelse eller forstørrelse til formatet for bekendtgørelse i EF-Varemærketidende på højst 8 cm i bredden og 16 cm i højden.«
b)
Stk. 5 og 6 affattes således:
»5.
Anmodes der om registrering i farver, skal gengivelsen af varemærket, jf. stk. 2, være i farver. De farver, der indgår i varemærket, skal også angives med ord, og der kan angives en henvisning til en anerkendt farvekode.
6.
Anmodes der om registrering af et lydmærke, skal gengivelsen af varemærket bestå af en grafisk gengivelse af lyden, særlig et nodeskrift; indgives ansøgningen elektronisk, kan den ledsages af en elektronisk lydfil. Kontorets præsident fastsætter den elektroniske fils format og maksimale størrelse.«
3)
Regel 4 affattes således:
»Regel 4
Ansøgningsgebyrer
I forbindelse med ansøgningen betales følgende gebyrer:
a)
et grundgebyr
b)
et klassegebyr for hver klasse ud over tre, hvortil varerne og tjenesteydelserne hører, jf. regel 2, og
c)
i givet fald et søgningsgebyr.«
4)
Som regel 5a indsættes:
»Regel 5a
Søgningsrapport
Søgningsrapporterne udarbejdes ved hjælp af en standardblanket, som mindst indeholder følgende oplysninger:
a)
navnet på de centrale myndigheder for industriel ejendomsret, der har foretaget søgningen
b)
nummeret på de varemærkeansøgninger eller -registreringer, der er anført i søgningsrapporten
c)
ansøgningsdatoen og i givet fald prioritetsdatoen for de varemærkeansøgninger eller -registreringer, der er anført i søgningsrapporten
d)
registreringsdatoen for de varemærker, der er anført i søgningsrapporten
e)
navnet og kontaktadressen på indehaveren af de varemærkeansøgninger eller -registreringer, der er anført i søgningsrapporten
f)
en gengivelse af de varemærker, der søges registreret, eller som er registreret, og som er anført i søgningsrapporten
g)
en angivelse af de klasser i Nice-klassifikationen, for hvilke de ældre nationale varemærker søges registreret eller er registreret, eller af de varer og tjenesteydelser, for hvilke de varemærker, der er anført i søgningsrapporten, enten søges registreret eller er registreret.«
5)
I regel 6, stk. 1, indsættes følgende punktum in fine:
»Er den tidligere ansøgning en EF-varemærkeansøgning, vedlægger Kontoret ex officio en kopi af den tidligere ansøgning i EF-varemærkeansøgningens journal.«
6)
Regel 8, stk. 2, affattes således:
»2.
Ønsker ansøgeren efter ansøgningens indgivelse at påberåbe sig et eller flere ældre registrerede varemærkers anciennitet, jf. forordningens artikel 34, skal anciennitetserklæringen - med angivelse af den eller de medlemsstater, hvori eller for hvilke varemærket er registreret, nummeret på og indgivelsesdatoen for den relevante registrering samt de varer og tjenesteydelser, for hvilke varemærket er registreret - indsendes inden for en frist på to måneder fra ansøgningsdatoen. Det i stk. 1 foreskrevne bevismateriale skal fremsendes til Kontoret inden for en frist på tre måneder fra modtagelsen af anciennitetserklæringen.«
7)
Regel 10 affattes således:
»Regel 10
Søgning fra nationale myndigheders side
1.
Fremsættes anmodningen om en søgningsrapport, jf. forordningens artikel 39, stk. 2, ikke i EF-varemærkeansøgningen, eller betales det i regel 4, litra c), nævnte søgningsgebyr ikke inden for fristen for betaling af grundgebyret for ansøgningen, underkaster de centrale myndigheder for industriel ejendomsret ikke ansøgningen en søgning.
2.
De centrale myndigheder for industriel ejendomsret underkaster ikke en international registrering, hvor Det Europæiske Fællesskab er designeret, en søgning, medmindre anmodningen om en søgningsrapport, jf. forordningens artikel 39, stk. 2, fremsættes til Kontoret senest en måned efter den dato, hvor Det Internationale Bureau giver Kontoret meddelelse om den internationale registrering, eller medmindre søgningsgebyret betales inden for samme frist.«
8)
Regel 12, litra c), affattes således:
»c)
en gengivelse af varemærket med de elementer og beskrivelser, der er anført i regel 3; er gengivelsen af varemærket i farver, eller indeholder den farver, skal bekendtgørelsen være i farver og angive varemærkets farve eller farver samt i givet fald den angivne farvekode.«
9)
I regel 13 udgår stk. 1, litra c), og stk. 2.
10)
Som regel 13a indsættes:
»Regel 13a
Deling af ansøgningen
1.
En erklæring om deling af ansøgningen i henhold til forordningens artikel 44a skal indeholde:
a)
ansøgningens journalnummer
b)
ansøgerens navn og adresse, jf. regel 1, stk. 1, litra b)
c)
fortegnelsen over de varer og tjenesteydelser, der skal udgøre den udskilte ansøgning, eller, hvis delingen vedrører mere end en ansøgning, fortegnelsen over varerne og tjenesteydelserne i hver enkelt udskilt ansøgning
d)
fortegnelsen over de varer og tjenesteydelser, der fortsat skal være omfattet af den oprindelige ansøgning.
2.
Konstaterer Kontoret, at kravene i stk. 1 ikke er opfyldt, eller at fortegnelsen over de varer og tjenesteydelser, der skal udgøre den udskilte ansøgning, overlapper de varer og tjenesteydelser, der fortsat skal være omfattet af den oprindelige ansøgning, opfordrer det ansøgeren til at afhjælpe de konstaterede mangler inden for en af Kontoret fastsat frist.
Afhjælpes manglerne ikke inden for den fastsatte frist, afviser Kontoret erklæringen om deling.
3.
De i forordningens artikel 44a, stk. 2, litra b), omhandlede perioder, hvor en erklæring om deling af ansøgningen ikke kan antages, er:
a)
perioden, før der er fastsat en ansøgningsdato
b)
perioden på tre måneder efter bekendtgørelsen af ansøgningen, jf. forordningens artikel 42, stk. 1
c)
perioden efter den dato, hvor der er givet meddelelse om, at det i regel 23, stk. 1, omhandlede registreringsgebyr skal betales.
4.
Konstaterer Kontoret, at erklæringen om deling ikke kan antages i henhold til forordningens artikel 44a eller i henhold til stk. 3, litra a) og b), afviser det erklæringen om deling.
5.
Kontoret opretter en særskilt akt for den udskilte ansøgning, som skal indeholde en fuldstændig kopi af akten for den oprindelige ansøgning, herunder erklæringen om deling og korrespondancen i forbindelse hermed. Kontoret giver den udskilte ansøgning et nyt ansøgningsnummer.
6.
Vedrører erklæringen om deling en ansøgning, der allerede er blevet bekendtgjort, jf. forordningens artikel 40, bekendtgøres delingen i EF-Varemærketidende. Den udskilte ansøgning bekendtgøres; bekendtgørelsen skal indeholde de oplysninger og elementer, der er anført i regel 12. Bekendtgørelsen indebærer ikke, at der løber en ny indsigelsesfrist.«
11)
Regel 15-20 affattes således:
»Regel 15
Indsigelsesskrivelsen
1.
Der kan indgives en indsigelsesskrivelse på grundlag af et eller flere ældre varemærker som omhandlet i forordningens artikel 8, stk. 2 (ældre varemærker), og/eller af en eller flere andre ældre rettigheder som omhandlet i forordningens artikel 8, stk. 4 (ældre rettigheder), forudsat at alle de ældre varemærker eller alle de ældre rettigheder tilhører samme indehaver eller indehavere. Har et ældre varemærke og/eller en ældre rettighed mere end én indehaver (sameje), kan enhver indehaver eller alle indehavere gøre indsigelse.
2.
Indsigelsesskrivelsen skal indeholde:
a)
journalnummeret på den ansøgning, som indsigelsen er rettet imod, og navnet på ansøgeren af EF-varemærket
b)
en klar identifikation af det ældre varemærke eller den ældre rettighed, som indsigelsen er baseret på, dvs.:
i)
hvis indsigelsen er baseret på et ældre varemærke som omhandlet i forordningens artikel 8, stk. 2, litra a) eller b), eller hvis indsigelsen er baseret på forordningens artikel 8, stk. 3, en angivelse af det ældre varemærkes journalnummer eller registreringsnummer, en angivelse af, om det ældre varemærke er registreret, eller en anmodning om registrering samt en angivelse af de medlemsstater, herunder eventuelt Benelux-landene, i eller for hvilke det ældre varemærke er beskyttet, eller i så fald en angivelse af, at der er tale om et EF-varemærke
ii)
hvis indsigelsen er baseret på et vitterlig kendt varemærke, jf. forordningens artikel 8, stk. 2, litra c), en angivelse af den medlemsstat, hvor varemærket er vitterlig kendt, og enten oplysningerne i nr. i) eller en gengivelse af varemærket
iii)
hvis indsigelsen er baseret på en ældre rettighed som omhandlet i forordningens artikel 8, stk. 4, en angivelse af dens art eller beskaffenhed, en gengivelse af den ældre rettighed og en angivelse af, om den pågældende ældre rettighed består i hele Fællesskabet eller i en eller flere medlemsstater, og hvis dette er tilfældet, en angivelse af medlemsstaterne
c)
de grunde, indsigelsen er baseret på, dvs. en erklæring om, at kravene i forordningens artikel 8, stk. 1, 3, 4 og 5, er opfyldt
d)
det ældre varemærkes ansøgningsdato og i givet fald registrerings- og prioritetsdato, medmindre der er tale om et vitterlig kendt varemærke, der ikke er registreret
e)
den registrerede eller i ansøgningen indeholdte gengivelse af det ældre varemærke; er det ældre varemærke i farver, skal gengivelsen være i farver
f)
de varer og tjenesteydelser, som indsigelsen er rettet imod
g)
hvis indsigelsen er baseret på et velkendt ældre varemærke, jf. forordningens artikel 8, stk. 5, en angivelse af den medlemsstat, hvor varemærket er velkendt, og af de varer og tjenesteydelser, for hvilke varemærket er velkendt
h)
for så vidt angår den indsigende part:
i)
den indsigende parts navn og adresse, jf. regel 1, stk. 1, litra b)
ii)
hvis den indsigende part har udpeget en repræsentant, dennes navn og forretningsadresse, jf. regel 1, stk. 1, litra e)
iii)
hvis indsigelsen fremsættes af en licenshaver eller en person, der i henhold til national lovgivning er berettiget til at udøve en ældre rettighed, en erklæring herom og en angivelse af, at han har tilladelse til eller er berettiget til at fremsætte indsigelsen.
3.
Indsigelsesskrivelsen kan indeholde:
a)
en angivelse af de varer og tjenesteydelser, som indsigelsen er rettet imod; i mangel af en sådan angivelse anses indsigelsen for rettet imod alle de varer og tjenesteydelser, der er omfattet af den EF-varemærkeansøgning, indsigelsen vedrører
b)
en begrundet erklæring med angivelse af de væsentligste oplysninger og argumenter, som ligger til grund for indsigelsen, og beviser til støtte for indsigelsen.
4.
Hvis indsigelsen er baseret på mere end et ældre varemærke eller en ældre rettighed, finder stk. 2 og 3 anvendelse på hver af disse rettigheder.
Regel 16
Brug af sprog i indsigelsesskrivelsen
1.
Den i forordningens artikel 115, stk. 6, omhandlede frist, inden for hvilken den indsigende part skal tilvejebringe en oversættelse af indsigelsen, er en måned fra udløbet af indsigelsesfristen.
2.
Hvis den indsigende part eller ansøgeren inden den dato, hvor indsigelsesproceduren anses for påbegyndt, jf. regel 18, stk. 1, meddeler Kontoret, at ansøgeren og den indsigende part er blevet enige om at anvende et andet sprog under indsigelsesproceduren, jf. forordningens artikel 115, stk. 7, skal den indsigende part, hvis indsigelsesskrivelsen ikke er indgivet på det pågældende sprog, tilvejebringe en oversættelse af indsigelsesskrivelsen til det pågældende sprog inden for en frist på en måned fra nævnte dato. Tilvejebringes der ikke en oversættelse, eller tilvejebringes den for sent, forbliver sagsbehandlingssproget uændret.
Regel 16a
Underretning af ansøgeren
Enhver indsigelsesskrivelse og ethvert dokument, der indgives af den indsigende part, samt enhver meddelelse fra Kontoret til en af parterne inden udløbet af den i regel 18 nævnte frist sendes af Kontoret til den anden part for at underrette vedkommende om, at der er fremsat en indsigelse.
Regel 17
Undersøgelse af antagelighed
1.
Er indsigelsesgebyret ikke betalt inden for indsigelsesfristen, anses indsigelsen for ikke at være indgivet. Hvis indsigelsesgebyret er betalt efter udløbet af indsigelsesfristen, tilbagebetales det til den indsigende part.
2.
Er indsigelsesskrivelsen ikke indgivet inden for indsigelsesfristen, eller fremgår det ikke entydigt af indsigelsesskrivelsen, hvilken ansøgning indsigelsen er rettet imod, eller hvilket ældre varemærke eller hvilken ældre rettighed indsigelsen er baseret på, jf. regel 15, stk. 2, litra a) og b), eller indeholder indsigelsesskrivelsen ikke grundene til indsigelsen, jf. regel 15, stk. 2, litra c), og afhjælpes manglerne ikke inden udløbet af indsigelsesfristen, afviser Kontoret indsigelsen.
3.
Tilvejebringer den indsigende part ikke en oversættelse som foreskrevet i regel 16, stk. 1, afvises indsigelsen. Tilvejebringer den indsigende part en ufuldstændig oversættelse, tages der ved undersøgelsen af antagelighed ikke hensyn til den del af indsigelsesskrivelsen, der ikke er oversat.
4.
Er indsigelsesskrivelsen ikke i overensstemmelse med de øvrige bestemmelser i regel 15, meddeler Kontoret den indsigende part dette og opfordrer vedkommende til at afhjælpe de konstaterede mangler inden for en frist på to måneder. Afhjælpes manglerne ikke inden for fristen, afviser Kontoret indsigelsen.
5.
Enhver konstatering i henhold til stk. 1 af, at indsigelsesskrivelsen anses for ikke at være indgivet, og enhver afgørelse om at afvise en indsigelse i henhold til stk. 2, 3 og 4 meddeles ansøgeren.
Regel 18
Påbegyndelse af indsigelsesproceduren
1.
Konstateres det, at indsigelsen kan antages, jf. regel 17, sender Kontoret parterne en meddelelse, hvori de informeres om, at indsigelsesproceduren anses for at påbegynde to måneder efter, at meddelelsen er modtaget. Denne frist kan forlænges i op til i alt 24 måneder, når begge parter fremsætter anmodning herom, inden fristen udløber.
2.
Hvis ansøgningen inden for den i stk. 1 fastsatte frist tilbagetrækkes eller begrænses til de varer og tjenesteydelser, som indsigelsen ikke er rettet imod, eller hvis Kontoret underrettes om, at der er enighed mellem parterne, eller hvis ansøgningen afvises i en parallel sag, henlægges indsigelsessagen.
3.
Begrænser ansøgeren inden for den i stk. 1 fastsatte frist ansøgningen ved at slette nogle af de varer og tjenesteydelser, indsigelsen er rettet imod, anmoder Kontoret den indsigende part om inden for en af Kontoret fastsat frist at udtale sig om, hvorvidt og i givet fald for hvilke varer og tjenesteydelser indsigelsen stadig opretholdes. Tilbagetrækker den indsigende part indsigelsen på grund af begrænsningen, henlægges indsigelsessagen.
4.
Henlægges indsigelsessagen, jf. stk. 2 eller 3, inden den i stk. 1 fastsatte frist udløber, træffes der ingen afgørelse om omkostningerne.
5.
Henlægges indsigelsessagen efter tilbagetrækning eller begrænsning af ansøgningen eller i henhold til stk. 3, inden den i stk. 1 fastsatte frist udløber, tilbagebetales indsigelsesgebyret.
Regel 19
Dokumentation for indsigelsen
1.
Kontoret giver den indsigende part mulighed for - inden for en af Kontoret fastsat frist, som skal være på mindst to måneder fra den dato, hvor indsigelsesproceduren anses for påbegyndt, jf. regel 18, stk. 1 - at forelægge oplysninger, beviser og argumenter til støtte for sin indsigelse eller til at supplere de oplysninger, beviser eller argumenter, der allerede er indgivet, jf. regel 15, stk. 3.
2.
Den indsigende part skal inden for den i stk. 1 fastsatte frist også indgive dokumentation for sit ældre varemærkes eller sin ældre rettigheds eksistens, gyldighed og beskyttelsesomfang samt beviser for sin ret til at gøre indsigelse. Den indsigende part skal navnlig forelægge følgende beviser:
a)
hvis indsigelsen støttes på et varemærke, som ikke er et EF-varemærke, bevis for ansøgning om eller registrering af varemærket ved at indgive:
i)
hvis varemærket endnu ikke er registreret, en kopi af det pågældende ansøgningsbevis eller et tilsvarende dokument fra den administration, ved hvilken varemærkeansøgningen er indgivet, eller
ii)
hvis varemærket er registreret, en kopi af det pågældende registreringsbevis og i påkommende tilfælde af det seneste fornyelsesbevis, hvoraf det fremgår, at beskyttelsestiden for varemærket rækker ud over den i stk. 1 nævnte frist, med angivelse af eventuelle forlængelser heraf, eller tilsvarende dokumenter fra den administration, ved hvilken varemærket er registreret
b)
hvis indsigelsen støttes på et vitterlig kendt varemærke, jf. forordningens artikel 8, stk. 2, litra c), bevis for, at varemærket er vitterlig kendt på det pågældende område
c)
hvis indsigelsen støttes på et velkendt varemærke, jf. forordningens artikel 8, stk. 5, ud over de i litra a) nævnte beviser bevis for, at varemærket er velkendt, samt beviser eller argumenter for, at brugen af det varemærke, der søges registreret, uden rimelig grund ville medføre en utilbørlig udnyttelse af det ældre varemærkes særpræg eller renommé, eller sådan brug ville skade dette særpræg eller renommé
d)
hvis indsigelsen støttes på en ældre rettighed, jf. forordningens artikel 8, stk. 4, bevis for erhvervelsen af denne rettighed, dens fortsatte eksistens og omfanget af beskyttelsen af denne
e)
hvis indsigelsen støttes på forordningens artikel 8, stk. 3, bevis for, at den indsigende part er indehaver, og for arten af vedkommendes forhold til agenten eller repræsentanten.
3.
Oplysningerne og beviserne i regel 1 og 2 skal være på behandlingssproget eller ledsages af en oversættelse. Oversættelsen indgives inden for den frist, der er fastsat til at indgive originalen af det pågældende dokument.
4.
Kontoret tager ikke hensyn til dokumenter eller andet skriftligt materiale eller dele heraf, der ikke er blevet indgivet eller oversat til behandlingssproget inden for den af Kontoret fastsatte frist.
Regel 20
Undersøgelse af indsigelser
1.
Har den indsigende part ikke inden udløbet af den i regel 19, stk. 1, fastsatte frist godtgjort sit ældre varemærkes eller sin ældre rettigheds eksistens, gyldighed og beskyttelsesomfang og sin ret til at gøre indsigelse, afvises indsigelsen som grundløs.
2.
Afvises indsigelsen ikke, jf. stk. 1, sender Kontoret de beviser og den anden dokumentation, der forelægges af den indsigende part, til ansøgeren og opfordrer vedkommende til at fremkomme med bemærkninger hertil inden for en af Kontoret fastsat frist.
3.
Fremsætter ansøgeren ingen bemærkninger, træffer Kontoret afgørelse om indsigelsen på grundlag af de forelagte beviser.
4.
Kontoret sender ansøgerens bemærkninger til den indsigende part, som Kontoret, såfremt det anser det for nødvendigt, opfordrer til at svare inden for en af Kontoret fastsat frist.
5.
Regel 18, stk. 2 og 3, finder tilsvarende anvendelse efter den dato, hvor indsigelsesproceduren anses for påbegyndt.
6.
Kontoret kan i påkommende tilfælde anmode parterne om at begrænse deres bemærkninger til bestemte spørgsmål og lader i så fald parten rejse de øvrige spørgsmål på et senere tidspunkt i proceduren. Kontoret er på ingen måde forpligtet til at meddele parterne, hvilke oplysninger eller beviser der kan indgives, eller som ikke er indgivet.
7.
Kontoret kan suspendere en indsigelsesprocedure:
a)
hvis indsigelsen er baseret på en ansøgning om registrering, jf. forordningens artikel 8, stk. 2, litra b), indtil der er truffet endelig afgørelse vedrørende ansøgningen
b)
hvis indsigelsen er baseret på en ansøgning om registrering af en geografisk betegnelse eller oprindelsesbetegnelse i henhold til Rådets forordning (EØF) nr. 2081/92 (3), indtil der er truffet endelig afgørelse vedrørende ansøgningen, eller
c)
hvis omstændighederne tilsiger det.
12)
Regel 22 affattes således:
»Regel 22
Dokumentation for brug
1.
En begæring om dokumentation for brug, jf. forordningens artikel 43, stk. 2 eller 3, imødekommes kun, hvis ansøgeren indgiver begæringen inden for den af Kontoret fastsatte frist, jf. regel 20, stk. 2.
2.
Skal den indsigende part godtgøre, at brug har fundet sted, eller at der foreligger rimelig grund til manglende brug, opfordrer Kontoret vedkommende til inden for en af Kontoret fastsat frist at fremlægge fornødent bevis. Fremlægger den indsigende part ikke sådant bevis inden for den fastsatte frist, afviser Kontoret indsigelsen.
3.
Af de oplysninger og beviser, der fremlægges som dokumentation for brug, skal det fremgå, hvor, hvornår samt i hvilket omfang og i hvilken form det varemærke, som indsigelsen støttes på, er blevet brugt til de varer og tjenesteydelser, for hvilke varemærket er registreret, og hvorpå indsigelsen støttes, og disse oplysninger skal underbygges med beviser, jf. stk. 4.
4.
Beviser skal indgives i overensstemmelse med regel 79 og 79a og bør begrænses til underbyggende dokumentation og bevismidler som f.eks. emballager, etiketter, prislister, kataloger, fakturaer, fotografier, avisannoncer samt de i forordningens artikel 76, stk. 1, litra f), nævnte skriftlige erklæringer.
5.
En begæring om dokumentation for brug kan fremsættes ved eller uden samtidig at fremkomme med bemærkninger til de grunde, indsigelsen er baseret på. Sådanne bemærkninger kan indgives sammen med bemærkningerne som svar på dokumentationen for brug.
6.
Hvis den dokumentation, der fremlægges af den indsigende part, er på et andet sprog end det, der anvendes under indsigelsesproceduren, kan Kontoret kræve, at den indsigende part inden for en af Kontoret fastsat frist tilvejebringer en oversættelse af dokumentationen til det sprog, der anvendes under indsigelsesproceduren.«
13)
Regel 24, stk. 2, affattes således:
»2.
Kontoret udsteder mod betaling af et gebyr bekræftede eller ikke-bekræftede kopier af registreringsbeviset.«
14)
I regel 25, stk. 1, udgår litra c).
15)
Som regel 25a indsættes:
»Regel 25a
Deling af en registrering
1.
En erklæring om deling af registreringen i henhold til forordningens artikel 48a skal indeholde:
a)
registreringsnummeret
b)
varemærkeindehaverens navn og adresse, jf. regel 1, stk. 1, litra b)
c)
fortegnelsen over de varer og tjenesteydelser, der skal udgøre den udskilte registrering, eller, hvis delingen vedrører mere end en registrering, fortegnelsen over varerne og tjenesteydelserne i hver enkelt udskilt registrering
d)
fortegnelsen over de varer og tjenesteydelser, der fortsat skal være omfattet af den oprindelige registrering.
2.
Konstaterer Kontoret, at kravene i stk. 1 ikke er opfyldt, eller at fortegnelsen over de varer og tjenesteydelser, der skal udgøre den udskilte registrering, overlapper de varer og tjenesteydelser, der fortsat skal være omfattet af den oprindelige registrering, opfordrer det ansøgeren til at afhjælpe de konstaterede mangler inden for en af Kontoret fastsat frist.
Afhjælpes manglerne ikke inden for den fastsatte frist, afviser Kontoret erklæringen om deling.
3.
Konstaterer Kontoret, at erklæringen om deling ikke kan antages i henhold til forordningens artikel 48a, afviser det erklæringen om deling.
4.
Kontoret opretter en særskilt akt for den udskilte registrering, som skal indeholde en fuldstændig kopi af akten for den oprindelige registrering, herunder erklæringen om deling og korrespondancen i forbindelse hermed. Kontoret giver den udskilte registrering et nyt registreringsnummer.«
16)
I regel 26, stk. 2, udgår litra d).
17)
Regel 28, stk. 1, ændres således:
a)
Litra c) udgår.
b)
Litra d) affattes således:
»d)
en angivelse af den eller de medlemsstater, hvori eller for hvilke det ældre varemærke er registreret, nummeret på og indgivelsesdatoen for den relevante registrering samt de varer og tjenesteydelser, for hvilke varemærket er registreret«.
18)
Regel 30 affattes således:
»Regel 30
Fornyelse af registreringen
1.
En ansøgning om fornyelse skal indeholde:
a)
navnet på den person, der ansøger om fornyelse
b)
registreringsnummeret på det EF-varemærke, der ønskes fornyet
c)
hvis der kun ansøges om fornyelse for en del af de varer og tjenesteydelser, for hvilke varemærket er registreret, en angivelse af de klasser eller de varer og tjenesteydelser, for hvilke der ansøges om fornyelse, eller de klasser eller de varer og tjenesteydelser, for hvilke der ikke ansøges om fornyelse, grupperet efter klasserne i Nice-klassifikationen, idet nummeret på den klasse i klassifikationen, som den pågældende gruppe af varer og tjenesteydelser tilhører, anføres foran hver gruppe, og idet hver gruppe opføres i den rækkefølge, der er angivet i klassifikationen.
2.
I henhold til forordningens artikel 47 skal der for fornyelsen af et EF-varemærke betales følgende gebyrer:
a)
et grundgebyr
b)
et klassegebyr for hver klasse ud over tre, for hvilke der ansøges om fornyelse, og
c)
i givet fald et tillægsgebyr for for sen betaling af fornyelsesgebyret eller for for sen indgivelse af ansøgningen om fornyelse, jf. forordningens artikel 47, stk. 3, og gebyrforordningen.
3.
En ansøgning om fornyelse anses for at foreligge, når den i stk. 2 omhandlede betaling er foretaget på en i gebyrforordningens artikel 5, stk. 1, nævnt betalingsmåde, forudsat at ansøgningen indeholder alle de oplysninger, der er foreskrevet i denne regels stk. 1, litra a) og b), og gebyrforordningens artikel 7, stk. 1.
4.
Indgives ansøgningen om fornyelse inden for den frist, der er fastsat i forordningens artikel 47, stk. 3, men hvor de andre betingelser for fornyelse, således som fastsat i forordningens artikel 47 og i disse regler, ikke er opfyldt, giver Kontoret ansøgeren meddelelse om de konstaterede mangler.
5.
Indgives der ikke ansøgning om fornyelse, eller indgives den efter udløbet af fristen i forordningens artikel 47, stk. 3, tredje punktum, eller betales gebyrerne ikke eller først efter denne frists udløb, eller afhjælpes de konstaterede mangler ikke inden for den fastsatte frist, fastslår Kontoret, at registreringen er udløbet, og giver indehaveren af EF-varemærket meddelelse herom.
Hvis de betalte gebyrer ikke er tilstrækkelige til at dække alle de klasser af varer og tjenesteydelser, for hvilke der ansøges om fornyelse, skal Kontoret ikke fastslå, at registreringen er udløbet, hvis det er klart, hvilken klasse eller klasser der skal dækkes. I mangel af andre kriterier skal Kontoret tage hensyn til klasserne i klassifikationsrækkefølgen.
6.
Når beslutningen om at anse registreringen for udløbet, jf. stk. 5, er blevet endelig, sletter Kontoret varemærket af registret. Varemærkets slettelse af registret har virkning fra dagen efter den dag, den eksisterende registrering udløb.
7.
I de tilfælde, hvor de i stk. 2 omhandlede fornyelsesgebyrer er blevet betalt, men hvor registreringen ikke fornyes, tilbagebetales gebyrerne.
8.
Der kan indgives én ansøgning om fornyelse for to eller flere varemærker mod betaling af de krævede gebyrer for hvert enkelt varemærke, forudsat at indehaverne eller repræsentanterne er den samme i hvert enkelt tilfælde.«
19)
I regel 31 udgår stk. 3 og 4.
20)
Regel 32, stk. 4, affattes således:
»4.
Kontoret opretter en særskilt akt for den nye registrering, som skal indeholde en fuldstændig kopi af akten for den oprindelige registrering, herunder ansøgningen om registrering af den delvise overdragelse og korrespondancen i forbindelse hermed. Kontoret giver den nye registrering et nyt registreringsnummer.«
21)
Regel 33 ændres således:
a)
Stk. 1 affattes således:
»1.
Regel 31, stk. 1, 2, 5 og 7, finder med følgende forbehold tilsvarende anvendelse på registrering af en licens, af overdragelse af en licens, af en tinglig ret, af overdragelse af en tinglig ret, af en tvangsfuldbyrdelsesforanstaltning eller af konkursbehandling:
a)
regel 31, stk. 1, litra c), finder ikke anvendelse for så vidt angår en anmodning om registrering af en tinglig ret, af en tvangsfuldbyrdelsesforanstaltning eller af konkursbehandling
b)
regel 31, stk. 1, litra d), og stk. 5, finder ikke anvendelse, hvis anmodningen er fremsat af indehaveren af EF-varemærket.«
b)
Stk. 2 affattes således:
»2.
Ansøgningen om registrering af en licens, af overdragelse af en licens, af en tinglig ret, af overdragelse af en tinglig ret eller af en tvangsfuldbyrdelsesforanstaltning anses ikke for indgivet, før det fastsatte gebyr er betalt.«
c)
I stk. 3 ændres »artikel 19, 20 eller 22« til »artikel 19-22«, og »ovenstående stk. 1 og 2« ændres til »denne regel, stk. 1, og regel 34, stk. 2«.
d)
Stk. 4 affattes således:
»4.
Stk. 1 og 3 finder tilsvarende anvendelse på ansøgninger om EF-varemærker. Licenserne, de tinglige rettigheder, konkursbehandlingen og tvangsfuldbyrdelsesforanstaltningerne noteres i de akter, som Kontoret fører over EF-varemærkeansøgningen.«
22)
Regel 34 affattes således:
»Regel 34
Særlige angivelser ved registrering af licenser
1.
Ansøgningen om registrering af en licens kan indeholde en begæring om, at licensen betegnes i registret som en eller flere af følgende:
a)
en eksklusiv licens
b)
en underlicens, når den meddeles af en licenstager, hvis licens er indført i registret
c)
en licens, der er begrænset til en del af de varer eller tjenesteydelser, for hvilke varemærket er registreret
d)
en licens, der er begrænset til en del af Fællesskabet
e)
en midlertidig licens.
2.
Begæres licensen betegnet som en licens i henhold til stk. 1, litra c), d) og e), angives det i ansøgningen om registrering af en licens, for hvilke varer og tjenesteydelser og for hvilken del af Fællesskabet og for hvilket tidsrum licensen er givet.«
23)
Regel 35, stk. 3, affattes således:
»3.
Ansøgningen om slettelse af en licens, en tinglig ret eller en tvangsfuldbyrdelsesforanstaltning betragtes først som indgivet, når det krævede gebyr er blevet betalt.«
24)
I regel 36, stk. 1, udgår litra c).
25)
Regel 38 ændres således:
a)
Stk. 1 affattes således:
»1.
Den i forordningens artikel 115, stk. 6, omhandlede frist, inden for hvilken den, der begærer fortabelse eller ugyldighed, skal tilvejebringe en oversættelse af begæringen, skal være en måned fra den dato, hvor begæringen er indgivet; i modsat fald afvises begæringen.«
b)
I stk. 3 indsættes følgende punktum in fine:
»Tilvejebringes der ikke en oversættelse, eller tilvejebringes den for sent, forbliver sagsbehandlingssproget uændret.«
26)
Regel 39 affattes således:
»Regel 39
Afvisning af begæring om, at et EF-varemærke erklæres fortabt eller ugyldigt
1.
Konstaterer Kontoret, at det krævede gebyr ikke er blevet betalt, opfordrer det den begærende part til at betale gebyret inden for en af Kontoret fastsat frist. Betales det krævede gebyr ikke inden for den af Kontoret fastsatte frist, underretter Kontoret den begærende part om, at begæringen om fortabelse eller ugyldighed ikke anses for indgivet. Er gebyret betalt efter udløbet af den fastsatte frist, tilbagebetales det til den begærende part.
2.
Tilvejebringes den i regel 38, stk. 1, foreskrevne oversættelse ikke inden for den fastsatte frist, afviser Kontoret begæringen om fortabelse eller ugyldighed.
3.
Konstaterer Kontoret, at begæringen ikke er i overensstemmelse med regel 37, opfordrer det den begærende part til at afhjælpe de konstaterede mangler inden for en af Kontoret fastsat frist. Afhjælpes manglerne ikke inden for fristen, afviser Kontoret begæringen.
4.
Enhver afgørelse om at afvise en begæring om, at et EF-varemærke erklæres fortabt eller ugyldigt, jf. stk. 2 eller 3, meddeles den begærende part og EF-varemærkets indehaver.«
27)
Regel 40 ændres således:
a)
Stk. 1 affattes således:
»1.
Enhver begæring om fortabelse eller ugyldighed, som anses for indgivet, meddeles til EF-varemærkets indehaver. Har Kontoret konstateret, at begæringen kan antages, opfordrer det EF-varemærkets indehaver til at fremkomme med sine bemærkninger inden for en af Kontoret fastsat frist.«
b)
Stk. 4 affattes således:
»4.
Medmindre andet er fastsat i eller tilladt efter regel 69, sendes alle bemærkninger, som parterne fremkommer med, til den anden berørte part.«
c)
Stk. 5 affattes således:
»5.
Hvis begæringen om fortabelse er baseret på forordningens artikel 50, stk. 1, litra a), anmoder Kontoret EF-varemærkets indehaver om at godtgøre reel brug af varemærket inden for en af Kontoret fastsat frist. Fremlægges der ikke dokumentation inden for fristen, fortabes EF-varemærket. Regel 22, stk. 2, 3 og 4, finder tilsvarende anvendelse.«
d)
Som stk. 6 indsættes:
»6.
Skal den begærende part godtgøre brug eller godtgøre, at der foreligger rimelig grund til, at brug ikke har fundet sted, jf. forordningens artikel 56, stk. 2 eller 3, anmoder Kontoret den begærende part om at godtgøre reel brug af varemærket inden for en af Kontoret fastsat frist. Fremlægges der ikke dokumentation inden for fristen, afvises begæringen om ugyldighed. Regel 22, stk. 2, 3 og 4, finder tilsvarende anvendelse.«
28)
Regel 44 og 45 affattes således:
»Regel 44
Begæring om overgang til national ansøgning
1.
En begæring om en EF-varemærkeansøgnings eller et registreret EF-varemærkes overgang til national varemærkeansøgning, jf. forordningens artikel 108, skal indeholde:
a)
navn og adresse på den part, der fremsætter begæring om overgang, jf. regel 1, stk. 1, litra b)
b)
EF-varemærkeansøgningens journalnummer eller EF-varemærkets registreringsnummer
c)
en angivelse af grunden til overgang, jf. forordningens artikel 108, stk. 1, litra a) eller b)
d)
en angivelse af den eller de medlemsstater, for hvilke der fremsættes begæring om overgang
e)
omfatter begæringen ikke alle de varer og tjenesteydelser, for hvilke varemærkeansøgningen er indgivet, eller for hvilke varemærket er blevet registreret, en angivelse af de varer og tjenesteydelser, for hvilke der fremsættes begæring om overgang til national ansøgning, og fremsættes der begæring om overgang til national ansøgning for mere end én medlemsstat, og fortegnelsen over varerne og tjenesteydelserne ikke er den samme for alle medlemsstaterne, en angivelse af de respektive varer og tjenesteydelser for hver enkelt medlemsstat
f)
fremsættes der begæring om overgang til national ansøgning i henhold til forordningens artikel 108, stk. 6, en angivelse af den dato, hvor den nationale domstols afgørelse blev endelig, samt en kopi af denne afgørelse; kopien kan indgives på det sprog, afgørelsen er truffet på.
2.
Begæringen om overgang til national ansøgning skal indgives inden for den fastsatte frist, jf. forordningens artikel 108, stk. 4, 5 eller 6. Fremsættes der begæring om overgang til national ansøgning efter manglende fornyelse af registreringen, begynder den i forordningens artikel 108, stk. 5, fastsatte frist på tre måneder at løbe dagen efter den sidste dag, hvor ansøgning om fornyelse kan indgives i henhold til forordningens artikel 47, stk. 3.
Regel 45
Behandling af begæring om overgang til national ansøgning
1.
Opfylder en begæring om overgang til national ansøgning ikke de i forordningens artikel 108, stk. 1 eller 2, fastsatte krav, er den ikke blevet indgivet inden for den fastsatte frist på tre måneder, eller er den ikke i overensstemmelse med regel 44 eller andre regler, meddeler Kontoret den begærende part dette og fastsætter en frist, inden for hvilken vedkommende kan ændre begæringen eller fremlægge de manglende oplysninger eller angivelser.
2.
Er gebyret for overgang til national ansøgning ikke blevet betalt inden for den fastsatte frist på tre måneder, meddeler Kontoret den begærende part, at begæringen ikke anses for indgivet.
3.
Fremlægges de manglende angivelser ikke inden for den af Kontoret fastsatte frist, afviser Kontoret begæringen.
Finder forordningens artikel 108, stk. 2, anvendelse, afviser Kontoret udelukkende begæringen om overgang til national ansøgning for de medlemsstater, for hvilke overgang er udelukket i henhold til den pågældende bestemmelse.
4.
Hvis Kontoret eller en EF-varemærkedomstol har afvist EF-varemærkeansøgningen eller erklæret EF-varemærket ugyldigt som følge af absolutte hindringer for registrering under henvisning til en medlemsstats sprog, er overgang til national ansøgning udelukket for alle de medlemsstater, hvor det pågældende sprog er officielt sprog, jf. forordningens artikel 108, stk. 2. Hvis Kontoret eller en EF-varemærkedomstol har afvist EF-varemærkeansøgningen eller erklæret EF-varemærket ugyldigt som følge af absolutte hindringer for registrering, som gælder i hele Fællesskabet, eller som følge af et ældre EF-varemærke eller anden fællesskabsretlig industriel ejendomsret, er overgang til national ansøgning udelukket for alle medlemsstater, jf. forordningens artikel 108, stk. 2.«
29)
Regel 47 affattes således:
»Regel 47
Fremsendelse af begæring om overgang til national ansøgning til medlemsstaternes centrale myndigheder for industriel ejendomsret
Opfylder en begæring om overgang til national ansøgning de krav, der er fastsat i forordningen og i disse regler, fremsender Kontoret begæringen om overgang til national ansøgning og de i regel 84, stk. 2, omhandlede data til de centrale myndigheder for industriel ejendomsret i de medlemsstater, herunder også Benelux-landenes varemærkemyndighed, for hvilke begæringen er fundet at kunne antages. Kontoret underretter den begærende part om datoen for fremsendelsen.«
30)
I regel 50, stk. 1, indsættes følgende in fine:
»Navnlig når klagen er rettet imod en afgørelse i en indsigelsessag, finder forordningens artikel 78a ikke anvendelse på de frister, der er fastsat i henhold til forordningens artikel 61, stk. 2.
Er klagen rettet imod en afgørelse truffet af indsigelsesafdelingen, begrænser appelkammeret sin behandling af klagen til kendsgerninger og beviser, der er indgivet inden for de frister, der er fastsat i eller fastsættes af indsigelsesafdelingen i overensstemmelse med forordningen og disse regler, medmindre der efter appelkammerets opfattelse bør tages hensyn til yderligere eller supplerende kendsgerninger og beviser, jf. forordningens artikel 74, stk. 2.«
31)
Regel 51 affattes således:
»Regel 51
Tilbagebetaling af klagegebyrer
Klagegebyret tilbagebetales kun ved beslutning truffet af en af følgende:
a)
den afdeling, som har truffet afgørelsen, hvis den berigtiger den påklagede afgørelse, jf. forordningens artikel 60, stk. 1, eller artikel 60a
b)
appelkammeret, hvis det giver klageren medhold og finder, at en sådan tilbagebetaling er rimelig, fordi der er begået en væsentlig procedurefejl.«
32)
Regel 53 affattes således:
»Regel 53
Berigtigelse af fejl i afgørelser
Hvis Kontoret ex officio bliver eller af en part i sagen gøres opmærksom på en sproglig fejl, en skrivefejl eller en åbenbar urigtighed i en afgørelse, påser det, at fejlen eller urigtigheden berigtiges af den ansvarlige afdeling.«
33)
Som regel 53a indsættes:
»Regel 53a
Tilbagekaldelse af afgørelser og ophævelse af indførelser i registret
1.
Konstaterer Kontoret ex officio eller på grundlag af oplysninger fra sagens parter, at en afgørelse skal tilbagekaldes, eller at en indførelse i registret skal ophæves, jf. forordningens artikel 77a, underretter det den berørte part om den påtænkte tilbagekaldelse eller ophævelse.
2.
Den berørte part kan fremkomme med bemærkninger til den påtænkte tilbagekaldelse eller ophævelse inden for en af Kontoret fastsat frist.
3.
Er den berørte part indforstået med den påtænkte tilbagekaldelse eller ophævelse, eller fremkommer vedkommende ikke med bemærkninger inden for fristen, tilbagekalder Kontoret afgørelsen eller ophæver indførelsen. Er den berørte part ikke indforstået med tilbagekaldelsen eller ophævelsen, træffer Kontoret afgørelse om tilbagekaldelsen eller ophævelsen.
4.
Stk. 1, 2 og 3 finder tilsvarende anvendelse, når tilbagekaldelsen eller ophævelsen vil kunne berøre mere end en part. I disse tilfælde meddeles de bemærkninger, som en af parterne fremkommer med, jf. stk. 3, altid til den eller de andre parter sammen med en opfordring til at fremkomme med bemærkninger.
5.
Berører tilbagekaldelsen af en afgørelse eller ophævelsen af en indførelse i registret en afgørelse eller en indførelse, som er bekendtgjort, bekendtgøres tilbagekaldelsen eller ophævelsen også.
6.
Kompetent med hensyn til tilbagekaldelse og indførelse i henhold til stk. 1-4 er den afdeling, som har truffet afgørelsen.«
34)
Regel 59, stk. 4, affattes således:
»4.
Størrelsen af de beløb og forskud, der skal betales i henhold til stk. 1, 2 og 3, fastsættes af Kontorets præsident og offentliggøres i Kontorets meddelelsesblad. Beløbene beregnes på det samme grundlag som fastsat i vedtægten for tjenestemænd i De Europæiske Fællesskaber og bilag VII hertil.«
35)
Regel 60 affattes således:
»Regel 60
Referat af mundtlig forhandling
1.
Der tages referat af mundtlig forhandling og bevisoptagelse, der skal indeholde:
a)
forhandlingsdatoen
b)
navnene på de kompetente ansatte i Kontoret, på parterne, på deres repræsentanter og på de tilstedeværende vidner og sagkyndige
c)
parternes anmodninger
d)
fremgangsmåden for bevisoptagelsen
e)
eventuelle afgørelser truffet af Kontoret.
2.
Referatet vedlægges akten for den pågældende EF-varemærkeansøgning eller -registrering. Parterne får en kopi af referatet.
3.
Afhøres vidner, sagkyndige eller parter i overensstemmelse med forordningens artikel 76, stk. 1, litra a) eller d), eller regel 59, stk. 2, noteres deres erklæringer.«
36)
Regel 61 ændres således:
a)
Stk. 1 affattes således:
»1.
Under sagsbehandlingen ved Kontoret sker meddelelser ved fremsendelse af originalen af det pågældende dokument, en ikke-bekræftet kopi heraf eller en edb-udskrift, jf. regel 55, eller, for så vidt angår dokumenter, parterne selv har fremlagt, duplikater eller ikke-bekræftede kopier.«
b)
Følgende stk. 3 indsættes:
»3.
Har modtageren angivet sit telefaxnummer eller andre oplysninger og numre til brug ved kommunikation med vedkommende via andre tekniske midler, kan Kontoret vælge mellem ethvert af disse meddelelsesmidler og meddelelse pr. post.«
37)
Regel 62 ændres således:
a)
Stk. 1 affattes således:
»1.
Afgørelser, der medfører, at en klagefrist begynder at løbe, indkaldelser og andre dokumenter, som Kontorets præsident træffer beslutning om, meddeles pr. rekommanderet brev med modtagelsesbevis. Alle andre meddelelser fremsendes ved almindeligt brev.«
b)
I stk. 2 udgår andet punktum.
c)
Stk. 5 affattes således:
»5.
Meddelelse ved almindeligt brev betragtes som foretaget den tiende dag efter indleveringen til postvæsenet.«
38)
I regel 65, stk. 1, affattes andet punktum således:
»Meddelelse betragtes som foretaget den dato, hvor meddelelsen blev modtaget af modtagerens telefax.«
39)
Regel 66, stk. 1, affattes således:
»1.
Kan modtagerens adresse ikke fastslås, eller har meddelelse, jf. regel 62, vist sig umulig efter mindst et forsøg, finder meddelelsen sted ved offentlig bekendtgørelse.«
40)
Regel 72, stk. 2, affattes således:
»2.
Udløber en frist en dag, hvor postudbringningen i den medlemsstat, i hvilken Kontoret er beliggende, generelt er afbrudt, eller - hvis og i det omfang Kontorets præsident har tilladt, at meddelelser kan indgives via elektroniske midler, jf. regel 82 - er Kontorets forbindelse med disse elektroniske kommunikationsmidler afbrudt, forlænges fristen til den nærmest følgende dag efter sådan afbrydelse, hvor Kontoret har åbent for modtagelse af dokumenter, og hvor normale postforsendelser udbringes. Varigheden af afbrydelsen fastlægges af Kontorets præsident.«
41)
Regel 72, stk. 4, affattes således:
»4.
Afbrydes den normale kommunikation fra sagens parter til Kontoret eller omvendt, eller opstår der uregelmæssigheder heri som følge af en usædvanlig begivenhed, f.eks. naturkatastrofe eller strejke, kan Kontorets præsident fastsætte, at alle frister, der ellers ville udløbe på eller efter den af præsidenten fastsatte dato for begivenhedens indtræden, forlænges til en af præsidenten fastsat dato for parter i sagen, der har bopæl eller hovedsæde i den pågældende stat, eller som har udnævnt en repræsentant med forretningssted i den pågældende stat. Berører begivenheden Kontorets hjemsted, fremgår det af præsidentens beslutning, at den gælder for alle sagens parter.«
42)
Regel 76 ændres således:
a)
Stk. 1-4 affattes således:
»1.
Advokater og godkendte mødeberettigede, der er opført på den af Kontoret førte liste, jf. forordningens artikel 89, stk. 2, skal kun indlevere en underskrevet fuldmagt som bilag til akterne, hvis Kontoret udtrykkeligt kræver dette, eller - hvis flere parter er involveret i den sag, hvor repræsentanten optræder over for Kontoret - hvis den anden part udtrykkeligt anmoder herom.
2.
Ansatte, der optræder på vegne af fysiske eller juridiske personer, jf. forordningens artikel 88, stk. 3, skal indlevere en underskrevet fuldmagt som bilag til akterne.
3.
Fuldmagten kan indgives på et hvilket som helst af Fællesskabets officielle sprog. Den kan omfatte en eller flere ansøgninger eller registrerede varemærker eller bestå i en generalfuldmagt, der giver repræsentanten en bemyndigelse til at optræde i alle sager ved Kontoret, som fuldmagtsgiveren er part i.
4.
Skal der indleveres en underskrevet fuldmagt i henhold til stk. 1 eller 2, fastsætter Kontoret en frist, inden for hvilken fuldmagten skal indleveres. Indleveres fuldmagten ikke rettidigt, videreføres sagen med fuldmagtsgiveren. Repræsentanternes handlinger med undtagelse af indleveringen af ansøgningen anses for ikke at have fundet sted, hvis fuldmagtsgiveren ikke godkender dem inden for en af Kontoret fastsat frist. Anvendelsen af forordningens artikel 88, stk. 2, berøres ikke heraf.«
b)
Stk. 8 og 9 affattes således:
»8.
Når Kontoret får meddelelse om udpegelse af en repræsentant, angives repræsentantens navn og forretningsadresse, jf. regel 1, stk. 1, litra e). Når en repræsentant, der allerede er udpeget, optræder over for Kontoret, angiver vedkommende sit navn og så vidt muligt det identifikationsnummer, vedkommende har fået af Kontoret. Har en part udpeget flere repræsentanter, kan disse uanset anden bestemmelse i fuldmagten handle såvel i forening som enkeltvis.
9.
Udpegelse af eller fuldmagt for en sammenslutning af repræsentanter anses for at være gældende for enhver repræsentant, der er beskæftiget i denne sammenslutning.«
43)
Regel 79 ændres således:
a)
Litra a) og b) affattes således:
»a)
ved indgivelse af en underskrevet original af det pågældende dokument til Kontoret, f.eks. pr. post, ved personlig indlevering eller på anden måde
b)
ved fremsendelse af et dokument pr. telefax, jf. regel 80«.
b)
Litra c) udgår.
44)
Som regel 79a indsættes:
»Regel 79a
Bilag til skriftlige meddelelser
Indgives et dokument eller et bevismiddel i overensstemmelse med regel 79, litra a), af en part i en sag ved Kontoret, i hvilken mere end en part er involveret, indgives dokumentet eller bevismidlet og eventuelle bilag til dokumentet i så mange kopier, som der er parter i sagen.«
45)
Regel 80 ændres således:
a)
Stk. 1 affattes således:
»1.
Fremsendes en EF-varemærkeansøgning til Kontoret pr. telefax, og indeholder ansøgningen en gengivelse af varemærket, jf. regel 3, stk. 2, der ikke opfylder kravene i nævnte regel, fremsendes den krævede gengivelse, som skal være egnet til offentliggørelse, til Kontoret i overensstemmelse med regel 79, litra a). Modtager Kontoret gengivelsen inden en måned regnet fra datoen for modtagelsen af telefaxen, anses gengivelsen for modtaget af Kontoret på den dato, da Kontoret modtog telefaxen.«
b)
I stk. 3 indsættes følgende punktum in fine:
»Er meddelelsen fremsendt elektronisk pr. telefax, gælder angivelsen af afsenderens navn som underskrift.«
c)
Stk. 4 udgår.
46)
Regel 81 udgår.
47)
Regel 82 ændres således:
a)
Stk. 1 affattes således:
»1.
Kontorets præsident fastsætter, om, i hvilket omfang og på hvilke tekniske betingelser meddelelser kan indgives til Kontoret via elektroniske midler.«
b)
Stk. 4 udgår.
48)
Regel 83 affattes således:
»Regel 83
Blanketter
1.
Kontoret stiller vederlagsfrit blanketter til rådighed for offentligheden til brug ved:
a)
ansøgning om registrering af et EF-varemærke, herunder også i givet fald anmodning om en søgningsrapport
b)
indsigelse
c)
begæring om, at et EF-varemærke erklæres fortabt eller ugyldigt
d)
ansøgning om registrering af en overdragelse samt overdragelsesblanketten og overdragelsesdokumentet, jf. regel 31, stk. 5
e)
ansøgning om registrering af en licens
f)
anmodning om fornyelse af et EF-varemærke
g)
indgivelse af klager
h)
udpegelse af en repræsentant ved individuel fuldmagt eller generalfuldmagt
i)
indgivelse til Kontoret af en international ansøgning eller af en efterfølgende designering i henhold til Madrid-protokollen.
2.
Parter, hvis sager behandles af Kontoret, kan også benytte
a)
blanketter, der er udarbejdet i henhold til traktaten om varemærkeret eller i overensstemmelse med henstillinger fra Pariserunionen til Beskyttelse af Industriel Ejendomsrets forsamling
b)
med undtagelse af den i stk. 1, litra i), nævnte blanket, blanketter med det samme indhold og af samme format.
3.
Kontoret stiller de i stk. 1 nævnte blanketter til rådighed på alle officielle fællesskabssprog.«
49)
Regel 84 ændres således:
a)
Stk. 2, litra d), affattes således:
»d)
ansøgerens navn og adresse«.
b)
Stk. 3 affattes således:
i)
Litra i) affattes således:
»i)
tvangsfuldbyrdelse i henhold til forordningens artikel 20 og konkursbehandling i henhold til forordningens artikel 21«.
ii)
Som litra w) og x) indsættes:
»w)
deling af en registrering i henhold til forordningens artikel 48a og regel 25a samt de i stk. 2 nævnte oplysninger for så vidt angår den udskilte registrering og fortegnelsen over varerne og tjenesteydelserne i den oprindelige registrering som ændret
x)
tilbagekaldelse af en afgørelse eller ophævelse af en indførelse i registret i henhold til forordningens artikel 77a, når tilbagekaldelsen eller ophævelsen vedrører en afgørelse eller indførelse, der er blevet bekendtgjort.«
50)
Regel 85, stk. 1, affattes således:
»1.
EF-varemærketidende udgives på den måde og med den hyppighed, der fastsættes af Kontorets præsident.«
51)
Regel 89, stk. 1 og 2, affattes således:
»1.
Aktindsigt vedrørende EF-varemærker, der søges registreret, eller som er registreret, opnås enten ved indsigt i det originale dokument eller en kopi heraf eller i et elektronisk datamedie, hvis akten er opbevaret på denne måde. De nærmere regler for aktindsigt fastsættes af Kontorets præsident.
Finder aktindsigten sted som fastsat i stk. 3, 4 og 5, anses begæringen om aktindsigt ikke for indgivet, før det krævede gebyr er blevet betalt. Der betales ikke gebyr ved onlineindsigt i elektroniske datamedier.
2.
En begæring om aktindsigt vedrørende et EF-varemærke, der søges registreret, og som endnu ikke er blevet bekendtgjort i henhold til forordningens artikel 40, skal indeholde en angivelse af og bevis for, at ansøgeren har indvilliget i aktindsigten eller har erklæret, at han efter varemærkets registrering vil påberåbe sig de hertil knyttede rettigheder over for den part, der har begæret aktindsigt.«
52)
Regel 91 affattes således:
»Regel 91
Opbevaring af akter
1.
Kontorets præsident fastsætter, hvorledes akterne skal opbevares.
2.
Opbevares akterne elektronisk, opbevares de elektroniske filer eller sikkerhedskopier heraf uden tidsbegrænsning. Originalen af de dokumenter, der indgives af sagens parter, og som ligger til grund for de elektroniske filer, bortskaffes efter et af Kontorets præsident fastsat tidsrum, efter at Kontoret modtog dem.
3.
Hvis og i det omfang akter eller dele af akter opbevares i enhver anden form end elektronisk, opbevares dokumenter eller bevismidler, der udgør en del af disse akter, i mindst fem år fra udgangen af det år, hvor en af følgende begivenheder finder sted:
a)
ansøgningen afslås eller tilbagetages eller anses for tilbagetaget
b)
EF-varemærkets registrering udløber endeligt i henhold til forordningens artikel 47
c)
det endelige afkald på EF-varemærket registreres i henhold til forordningens artikel 49
d)
EF-varemærket slettes endeligt i registreret i henhold til forordningens artikel 56, stk. 6, eller artikel 96, stk. 6.«
53)
Regel 94 ændres således:
a)
Stk. 3 affattes således:
»3.
Er størrelsen af omkostningerne ikke blevet fastsat, jf. forordningens artikel 81, stk. 6, første punktum, ledsages begæringen om fastsættelse af omkostningerne af en opgørelse med tilhørende dokumentation. For så vidt angår de i denne regels stk. 7, litra d), nævnte omkostninger til repræsentation, er det tilstrækkeligt med en forsikring fra repræsentanten om, at omkostningerne er afholdt. For så vidt angår andre omkostninger, er det tilstrækkeligt, hvis det fastslås, at de er sandsynlige. Fastsættes størrelsen af omkostningerne i henhold til forordningens artikel 81, stk. 6, første punktum, fastsættes omkostningerne til repræsentation til det niveau, der er fastsat i denne regels stk. 7, litra d), uden hensyn til, om de faktisk er blevet afholdt.«
b)
I stk. 4 ændres »artikel 81, stk. 6, andet punktum« til »artikel 81, stk. 6, tredje punktum«.
c)
Stk. 7 affattes således:
»7.
Medmindre andet er fastsat i denne regels stk. 3, udredes de for sagens gennemførelse nødvendige omkostninger, som den vindende part faktisk har haft, i henhold til forordningens artikel 81, stk. 1, af den tabende part inden for rammerne af følgende maksimumssatser:
a)
er parten ikke blevet repræsenteret af en repræsentant, rejseudgifter og dagpenge til en part i sagen for hen- og tilbagerejse for en person mellem bopæl eller forretningssted og det sted, hvor den mundtlige forhandling finder sted, jf. regel 56:
i)
med et beløb svarende til jernbanebilletprisen på 1. klasse inkl. de sædvanlige befordringstillæg, hvis den samlede afstand pr. jernbane udgør indtil 800 km
ii)
med et beløb svarende til flybilletprisen på turistklasse, hvis den samlede afstand pr. jernbane udgør mere end 800 km, eller hvis der skal benyttes søvej
iii)
dagpenge som fastsat i artikel 13 i bilag VII til vedtægten for tjenestemænd i De Europæiske Fællesskaber
b)
rejseudgifter til repræsentanter som omhandlet i forordningens artikel 89, stk. 1, med de beløb, der følger af denne regels litra a), nr. i) og ii)
c)
rejseudgifter, dagpenge, erstatning for tabt arbejdsfortjeneste og de vederlag, vidner og sagkyndige er berettiget til at få godtgjort i henhold til regel 59, stk. 2, 3 eller 4, i det omfang det endelige ansvar påhviler en part i sagen, jf. regel 59, stk. 5, litra b)
d)
omkostninger til repræsentation som omhandlet i forordningens artikel 89, stk. 1, af følgende:
i)
den indsigende part i en indsigelsessag:
300 EUR
ii)
varemærkeansøgeren i en indsigelsessag:
300 EUR
iii)
den begærende part i en sag om EF-varemærkets fortabelse eller ugyldighed:
450 EUR
iv)
varemærkeindehaveren i en sag om EF-varemærkets fortabelse eller ugyldighed:
450 EUR
v)
klageren i en appelsag:
550 EUR
vi)
indstævnte i en appelsag:
550 EUR
vii)
er der afholdt mundtlig forhandling, hvortil parterne er blevet indkaldt, jf. regel 56, hæves de i nr. i)-vi) nævnte beløb med 400 EUR
e)
er der flere EF-varemærkeansøgere eller -indehavere, eller er der flere indsigende parter eller begærende parter i en sag om EF-varemærkets fortabelse eller ugyldighed, der har indgivet indsigelsen eller begæringen om EF-varemærkets fortabelse eller ugyldighed i forening, udreder den tabende part kun de i litra a) nævnte omkostninger til én sådan person
f)
er den vindende part blevet repræsenteret af flere repræsentanter, som omhandlet i forordningens artikel 89, stk. 1, udreder den tabende part kun de i denne regels litra b) og d) nævnte omkostninger til én repræsentant
g)
det kan ikke kræves, at den tabende part skal godtgøre den vindende part andre end de i litra a)-f) nævnte omkostninger, udgifter eller salærer.«
54)
Regel 98 affattes således:
»Regel 98
Oversættelser
1.
Skal der indgives en oversættelse af et dokument, skal det fremgå af oversættelsen, hvilket dokument den vedrører, og oversættelsen skal gengive strukturen og indholdet af originalen af det pågældende dokument. Kontoret kan forlange, at der inden for en af dette fastsat frist indgives en bekræftelse af, at oversættelsen svarer til den oprindelige tekst. Kontorets præsident fastsætter, hvorledes oversættelser bekræftes.
2.
Medmindre andet er fastsat i forordningen eller i disse regler, anses et dokument, for hvilket der skal indgives en oversættelse, for ikke at være modtaget af Kontoret
a)
hvis oversættelsen modtages af Kontoret efter udløbet af den pågældende frist for at indgive originalen af det pågældende dokument eller oversættelsen
b)
for så vidt angår stk. 1, hvis bekræftelsen ikke indgives inden for den fastsatte frist.«
55)
Regel 100 affattes således:
»Regel 100
Afgørelser truffet af et enkelt medlem
Et enkelt medlem af indsigelsesafdelingen eller annullationsafdelingen kan træffe afgørelse, jf. forordningens artikel 127, stk. 2, eller artikel 129, stk. 2, i følgende tilfælde:
a)
afgørelser om fordelingen af omkostningerne
b)
afgørelser om fastsættelse af størrelsen af de omkostninger, der skal betales i henhold til forordningens artikel 81, stk. 6, første punktum
c)
afgørelser om at henlægge sagen eller om ikke at træffe afgørelse i sagen
d)
afgørelser om at afvise en indsigelse inden udløbet af fristen, jf. regel 18, stk. 1
e)
afgørelser om at udsætte sagens behandling
f)
afgørelser om at behandle flere indsigelser under ét eller særskilt, jf. regel 21, stk. 1.«
56)
Regel 101, stk. 1, 2 og 3, affattes således:
»1.
Kontorets præsident anmoder om nødvendigt Kommissionen om at undersøge, om en stat, der ikke har tiltrådt Pariserkonventionen eller overenskomsten om oprettelse af Verdenshandelsorganisationen, indrømmer gensidighed for så vidt angår anvendelsen af forordningens artikel 29, stk. 5.
2.
Konstaterer Kommissionen, at der indrømmes den i stk. 1 omhandlede gensidighed, lader den en meddelelse herom offentliggøre i Den Europæiske Unions Tidende.
3.
Forordningens artikel 29, stk. 5, finder anvendelse fra datoen for offentliggørelse i Den Europæiske Unions Tidende af den i stk. 2 omhandlede meddelelse, medmindre meddelelsen fastsætter et tidligere tidspunkt. Meddelelsen mister denne virkning fra det tidspunkt, hvor der i Den Europæiske Unions Tidende offentliggøres en meddelelse fra Kommissionen om, at der ikke længere indrømmes gensidighed, medmindre meddelelsen fastsætter et tidligere tidspunkt.«
57)
Regel 114 ændres således:
a)
Stk. 1, litra d), affattes således:
»d)
de i regel 15, stk. 2, litra b)-h), anførte oplysninger og elementer.«
b)
Stk. 2, indledningen, affattes således:
»Regel 15, stk. 1, 3 og 4, og regel 16-22 finder anvendelse med følgende tilpasninger:«
58)
Regel 122, stk. 1, litra c), affattes således:
»c)
de i regel 44, stk. 1, litra a), c), d), e) og f), anførte oplysninger og elementer.«
Artikel 2
1. Denne forordning træder i kraft på tyvendedagen efter offentliggørelsen i Den Europæiske Unions Tidende.
2. Artikel 1, nr. 1), litra d), og artikel 1, nr. 3), 4) og 7), samt regel 83, stk. 1, litra a), anden del, begyndende med »herunder også«, jf. denne forordnings artikel 1, nr. 48), anvendes fra den 10. marts 2008.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. juni 2005.

Labels: 7
10
12
15